**PRAVILNIK O PRAĆENJU I PRAVDANJU IZOSTANAKA UČENIKA JU SREDNJE EKONOMSKO-TRGOVINSKE ŠKOLE TUZLA**

**FEBRUAR, 2018. GODINE**

Na osnovu člana 146. Zakona o srednjem obrazovanju i odgoju („Sl. novine TK, broj:17/11 od 28.12.2011. godine) , na osnovu člana 130. stav (1) tačka m) Pravila JU Srednje ekonomsko-trgovinske škole Tuzla, broj:800/13 od 31.5.2013. godine, i na osnovu prijedloga sa sjednice Nastavničkog vijeća, održane dana 01.02. 2018. godine, Školski odbor JU Srednje ekonomsko-trgovinske škole, na sjednici održanoj dana 01.02. 2018. godine, donosi

s lj e d e ć i:

**PRAVILNIK O PRAĆENJU I PRAVDANJU IZOSTANKA UČENIKA**

**JU SREDNJE EKONOMSKO-TRGOVINSKE ŠKOLE TUZLA**

**I OSNOVNE ODREDBE**

**Član 1.**

Pravilnikom o praćenju i pravdanju izostanaka učenika JU Ekonomsko-trgovinska škole Tuzla (u daljem tekstu Pravilnik) određuje se način praćenja i pravdanja izostanaka učenika u JU Srednjoj ekonomsko-trgovinskoj školi Tuzla (u daljem tekstu Škola).

**Član 2.**

Svrha pravilnika je ujednačavanje kriterija i kontinuirano praćenje pravdanja izostanaka učenika škole.

**Član 3.**

(1) U skladu s odredbama Pravilnika pod praćenjem prisutnosti učenika podrazumijeva se sistematsko bilježenje izostanaka učenika od strane nastavnika na svakom nastavnom času.

(2) Pod pravdanjem izostanaka učenika podrazumijeva se utvrđivanje razloga izostanka učenika i bilježenje (ne)opravdanosti izostanka.

(3) To čini razrednik u saradnji s roditeljem ili starateljem.

**II OBAVEZE UČENIKA, RODITELJA, PREDMETNIH PROFESORA I SARADNJA SA RAZREDNIKOM**

**Član 4.**

(1) Učenik je obavezan pohađati obavezni dio programa i druge oblike odgojno-obrazovnog rada koje je izabrao.

(2) Predmetni profesori ne mogu odstraniti učenike sa časova ni u kom slučaju.

(3) Kada učenik ne dolazi redovno na nastavu, razrednik će zatražiti od roditelja ili staratelja objašnjenje o razlozima izostanka.

**Član 5.**

(1) Učenik ne može bez odobrenja predmetnog nastavnika napustiti čas.

(2) Ukoliko se učenik koji je pušten sa časa usljed neodložnih fizioloških potreba ne vrati na čas izostanak se evidentira kao neopravdan.

(3) Učenici ne smiju napuštati čas radi obavljanja privatnih poslova kao što su kupovina doručka, pribavljanje potvrda, kopiranje i sl.

**Član 6.**

(1) Učenici su dužni da ostanu u učionici 15 minuta nakon početka časa ako predmetni profesor nije na vrijeme došao na čas.

(2) Učenici su dužni da u tom vremenu obavijeste dežurnog profesora o tome, a dežurni profesor je dužan obavjestiti direktora koji će naći zamjenu.

**Član 7.**

(1) Roditelji, odnosno staratelji, odgovorni su za učenikovo redovno pohađanje nastave i

dužni su obavijestiti razrednika o razlozima izostanka učenika, isti ili naredni dan nakon izostanka, te su dužni opravdati izostanak učenika opravdanjem u roku od pet radnih dana od dana povratka učenika na nastavu.

(2) Ukoliko roditelj, odnosno staratelj ne opravda izostanak učenika u roku navedenom u stavu (1) ovog člana izostnaci će se smatrati neopravdanim.

(3) Opravdanje, pored roditelja, a u slučajevima spriječenosti, može donijeti i drugo punoljetno lice koje roditelj ovlasti na odgovarajući način.

**Član 8.**

Ukoliko roditelji blagovremeno ne obavijeste Školu o razlogu izostanka učenika, razrednik je dužan da na odgovarajući način (putem telefona , pisanim pozivom) uspostavi kontakt sa roditeljima, ukoliko učenik duže od pet (5) dana ne pohađa nastavu.

**Član 9.**

Ako roditelj zanemaruje svoje obaveze i nakon svih poduzetih mjera, škola je dužna o tome obavijestiti nadležnu ustanovu socijalne zaštite ili MUP, a isti su dužni izvjestiti školu o poduzetim mjerama.

**Član 10.**

(1) Sve izostanke, osim bolesti učenika, roditelj /staratelj mora unaprijed najaviti na odgovarajući način (putem telefona ili dolaskom u školu).

(2) Učenik može izostati s nastave prema odobrenju:

a) nastavnika s njegovog časa u hitnim situacijama

b) razrednika (1 radni dan)

 c) Nastavničkog vijeća (do 15 radnih dana uz zahtjev Nastavničkom vijeću ).

**Član 11.**

(1) U toku jedne školske godine roditelj može pravdati, u dogovoru s razrednikom, ukupno do pet nevezanih radnih dana bez liječničke ili slične potvrde, ali uz pisanu izjavu roditelja ili staratelja koja je sastavni dio ovog Pravilnika, a koju roditelj uzima od razrednika.

(2) Više od jednog dana, obavezno i isključivo se pravda pismenim ljekarskim opravdanjem, a izuzetno zvaničnim pisanim pozivom ili potvrdom organa, organizacije, ustanove ili udruženja ako su postojali opravdani razlozi za neblagovremeno podnošenje pisanog zahtjeva roditelja Nastavničkom vijeću.

(3) Ljekarska oporavdanja, izjave roditelja/staratelja i odgovarajuće pisane pozive ili potvrde razrednik je dužan čuvati do kraja školske godine.

**III STIMULATIVNE MJERE**

**Član 12.**

(1)Učenik koji nije izostao ni jedan čas tokom nastavne godine bit će javno i u pisanoj formi pohvaljen i nagrađen.

(2) Škola će nagraditi razredno odjeljenje s najmanjim brojem izostanaka po učeniku.

(3) O vrsti nagrade odlučitz će Nastavničko vijeće.

**IV PEDAGOŠKE MJERE**

**Član 13.**

(1) Zbog neopravdanog izostajanja s nastave izriče se odgovarajuća pedagoška mjera.

(2) Izrečena odgovarajuća pedagoška mjera za posljedicu ima snižavanje ocjene vladanja učenika:

a) ukor razrednika - od 6 do 12 neopravdanih izostanaka, vladanje vrlo dobro

b) ukor odjeljenskog vijeća, – od 13 do 18 neopravdanih izostanaka, vladanje dobro

c) ukor direktora – od 19 do 25 neopravdanih izostanaka, , vladanje zadovoljava

d) ukor Nastavničkog vijeća – od 26 do 30 neopravdanih izostanaka, vladanje loše

e) isključenje iz škole – 31 i više neopravdanih izostanaka, vladanje loše

(3) Kod izricanja pedagoške mjere zbog neopravdanog izostajanja s nastave nužna je postupnost u izricanju mjera.

(4) Obaveza je razrednika da redovno prati i evidentira neopravdane izostanke učenika, kako bi mogao primjeniti obavezni princip postupnosti u izricanju mjera.

**Član 14.**

(1) Za pedagoška mjeru kojom se izriče vladanje zadovoljava i loše izdaje se odgovarajuće rješenje za tekuću nastavnu godinu, na osnovu procjene tročlane komisije koju imenuje Nastavničko vijeće .

(2) Izrečenu pedagošku mjeru Nastavničko vijeće na prijedlog razrednika moze ublaziti ili ukinuti ukoliko se ponašanje učenika promjenilo u pozitivnom smjeru.

**V NAPUŠTANJE NASTAVE**

**Član 15.**

(1) Kada učenik samovoljno napusti čas daje mu se neopravdan izostanak.

(2) Kada učenici organizovano napuste jedan čas o pedagoškoj mjeri odlučuje odjeljensko vijeće.

(3) Kada učenici organizovano napuste dva ili više časova, učenicima se utvrđuje adekvatan broj izostanaka a pored toga ocjena iz vladanja smanjuje se za jednu ocjenu zbog narušavanja Pravila ponašanja u školi i ometanja nastavnog procesa.

**VI KAŠNJENJE NA ČAS**

**Član 16.**

(1) Nastavnik je dužan na početku časa upisati sve učenike koji nisu prisutni na nastavi.

(2) Na prvi čas po rasporedu učenik može ući sa zakašnjenjem do 5 minuta i prisustvovati na času, što je predmetni nastavnik dužan evidentirati.

(3) Kašnjenja na ostale časove tokom nastave nisu dozvoljena i ne mogu se opravdati.

(4) Učeniku koji zakasni na početak ostalih časova mora se omogućiti prisustvo na času, bit će upisan u razrednu knjigu i dobiti neopravdan izostanak.

(5) Ukoliko učenik koji je zakasnio odbije da prisustvuje času bit će upisan u razrednu knjigu, dobiti neopravdan izostanak i vladanje će mu biti smanjeno za jednu ocjenu.

(6) O razlozima kašnjenja učenik ne raspravlja s predmetnim nastavnikom, nego razlog kašnjenja utvrđuje sa razrednikom.

**VII SPECIFIČNI IZOSTANCI**

**Član 17.**

(1) Učeniku polazniku autoškole dozvoljen je izostanak samo radi polaganja ispita, uz

prilaganje potvrde koju izdaje autoškola.

(2) Učenici koji odlaze na specijalističke preglede (stomatolog, fizijatar i sl.) dužni su voditi računa da termine tih pregleda dogovaraju u vrijeme izvan nastave. U slučaju kada termin nije moguće dogovoriti u vrijeme van nastave, roditelj/staratelj je dužan izostanak unaprijed najaviti razredniku i priložiti opravadanje liječnika.

**Član 18.**

(1) Sudjelovanje na sportskim susretima i takmičenjima mogu biti razlog izostanka, a odobravaju se kao i svi ostali izostanci za koje se unaprijed zna i regulisani su članom 7. Stav 1. ovog Pravilnika.

(2) Treninzi i druge pripreme ne mogu se opravdati, odnosno, nisu opravdani razlozi izostanka, iznimno uz saglasnost Nastavničkog vijeća ako učenik ostvaruje status spotriste, te uredno izvršava školske obaveze.

(3) Učenik koji zbog izvanškolskih aktivnosti (u sportskom klubu, muzičkoj školi, KUD i sl.) neće biti prisutan na nastavi, dužan je izostanak unaprijed najaviti razredniku i priložiti odgovarajuću potvrdu.

**VIII ZAVRŠNE ODREDBE**

**Član 19.**

 Izostanci evidentirani prije stupanja na snagu ovog Pravilnika, ne računaju se u ograničenja prilikom pravdanja izostanaka predviđena ovim Pravilnikom.

**Član 20.**

Sa odredbama ovog Pravilnika razrednik je dužan na početku svake školske godine upoznati učenike, a roditelje/staratelje učenika na prvom roditeljskom sastanku.

**Član 21.**

(1) Ovaj Pravilnik stupa na snagu danom isticanja na oglasnoj tabli škole ,a primjenjuje se od početka drugog polugodišta školske 2017 / 2018. godine.

(2) Pravilnik je na snazi do donošenja izmjena i dopuna Pravilnika ili do donošenja novog Pravilnika**.**

**Član 22.**

Izmjene i dopune Pravilnika vrše se na način na koji je i donesen ovaj Pravilnik.

**Tuzla, 2018. godine Predsjednik Školskog odbora**

**Djel. broj: /18**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Mr.sc. Nevres Hurić, dipl. ing. tehnologije**